СыткIи арэзы дыкъещI
Гъэ еджэгъуэщIэм щIидзэжыным къэнэжар махуэ бжыгъэщ. Абы зыхуагъэхьэзыру школхэм щекIуэкI зэгъэпэщыжыныгъэ лэжьыгъэхэр и кIэм ноблагъэ. Апхуэдэу Лэскэн районым хыхьэ Лэскэн ЕтIуанэ къуажэм дэт курыт школыр гъэ еджэгъуэщIэм зэрыхуэхьэзырыр зэдгъэщIэну зыхуэдгъэзащ абы и унафэщI Гъурф (Лий) Замирэ.
— Сэ сызэреплъымкIэ, сабийм унэ етIуанэ хуэхъу еджапIэр сыт и лъэныкъуэкIи зэпэщу щытын хуейщ, — жеIэ Замирэ. — Нэхъыщхьэращи, абы къабзагъэр щытепщэу щытыпхъэщ. Илъэс къэси хуэдэу мы гъэми партэхэр, бжэ-щхьэгъубжэхэр длащ, пэш лъэгухэр зыхуей хуэдгъэзащ. Классхэм щIэт уэздыгъэхэм екIуалIэ ток кIапсэхэм я щытыкIэр къэтпщытащ. Батарейхэм я лэжьэкIэм дыкIэлъыплъащ, абыхэм псы зэрекIуалIэ бжьамийхэр едгъэгъэкъэбзащ. Школым и щIыхьэпIэм хэлъ бжэр зэтхъуэкIащ. ЖыпIэнурамэ, еджапIэм и кIуэцIым дигу зыхуэныкъуэу ди Iэр зылъэдмыгъэIэса къэдгъэнакъым. Иджы ди лэжьакIуэхэм школ пщIантIэр зыхуей хуагъазэ, удзхэр паупщI, гъэгъахэр къыхагъэкI, ахэр къызэрыухъуреихьа мывэхэм сэху тракIэ. ЗэфIэдгъэкIын хуей Iуэху нэхъыщхьэу къытхуэнар Шортэн Аскэрбий и фэеплъыр зэредгъэхьэжынырщ. Мыгувэу абы иужь дихьэнущ икIи школ щIэтIысхьэжыгъуэр къэмысу ари зэфIэдгъэкIынущ. Мы гъэм сыткIи арэзы дыкъищIу зыхуэдгъэхьэзырыжащ гъэ еджэгъуэщIэм. Дыщогугъ адэкIэ ди еджакIуэхэм арэзы дыкъащIу гъэ еджэгъуэр ирахьэкIыну.
МЭРЕМЫКЪУЭ Динарэ.
